เซี่ยงไฮ้คอมโพสิตปิดเช้าพุ่ง 1.3% ขณะทางการจีนเร่งสอบเหตุหุ้นร่วง
ดัชนีเซี่ยงไฮ้คอมโพสิตพุ่งขึ้น 1.3% ปิดภาคเช้าที่ 3,552.78 จุด โดยดัชนีเซี่ยงไฮ้คอมโพสิตตลาดหุ้นจีนปิดภาคเช้าวันนี้ดีดตัวขึ้น ในขณะที่รัฐบาลจีนได้ใช้ความพยายามอย่างหนักเพื่อที่จะฟื้นความเชื่อมั่นของนักลงทุน ภายหลังจากที่ตลาดหุ้นจีนดิ่งลงอย่างหนักเมื่อวานนี้
9 ก.ค. 2558

สำนักข่าวซินหัวรายงานว่า ดัชนีเซี่ยงไฮ้คอมโพสิตพุ่งขึ้น 1.3% ปิดภาคเช้าที่ 3,552.78 จุด โดยดัชนีเซี่ยงไฮ้คอมโพสิตตลาดหุ้นจีนปิดภาคเช้าวันนี้ดีดตัวขึ้น ในขณะที่รัฐบาลจีนได้ใช้ความพยายามอย่างหนักเพื่อที่จะฟื้นความเชื่อมั่นของนักลงทุน ภายหลังจากที่ตลาดหุ้นจีนดิ่งลงอย่างหนักเมื่อวานนี้
เจ้าหน้าที่ตำรวจของจีนร่วมมือกับคณะกรรมการกำกับหลักทรัพย์และตลาดหลักทรัพย์ของจีน (CSRC) ได้ทำการตรวจสอบหาเบาะแสที่เกี่ยวข้องกับ “การขายชอร์ตเซลที่สร้างความเสียหายต่อตลาดหุ้น” หลังจากที่เกิดความโกลาหลในตลาดหุ้นจีนเมื่อเร็วๆนี้
ทางด้านคณะกรรมการกำกับหลักทรัพย์และตลาดหลักทรัพย์ของจีน (CSRC) ประกาศห้ามไม่ให้นักลงทุนที่ถือหุ้นเกิน 5% ทำการขายหุ้นเป็นระยะเวลา 6 เดือน โดยนักลงทุนกลุ่มดังกล่าวได้รวมถึงบรรดาผู้บริหารของบริษัทเอกชน
CSRC กล่าวว่า มาตรการดังกล่าวมีเป้าหมายที่จะสร้างเสถียรภาพตลาดทุน หลังจากที่ตลาดหุ้นจีนร่วงลงอย่างหนักอย่างไม่ทราบสาเหตุ
สำหรับข้อมูลเศรษฐกิจจีนที่ได้มีการเปิดเผยในวันนี้ ได้แก่  ดัชนีราคาผู้บริโภค (CPI) ของจีนในเดือนมิ.ย.ขยายตัว 1.4% เมื่อเทียบรายปี และเพิ่มขึ้น 1.3% ในช่วงครึ่งแรกของปี 2558 และดัชนีราคาผู้ผลิต (PPI) ซึ่งเป็นมาตรวัดเงินเฟ้อในระดับค้าส่ง ปรับตัวลดลง 4.8% ในเดือนมิ.ย. จากช่วงเดียวกันของปีที่แล้ว และลดลง 0.4% จากเดือนก่อนหน้า
 
               
อินโฟเควสท์ แปลและเรียบเรียง 